Voditelj Nacionalnog stožera civilne zaštite Davor Božinović i ministar unutarnjih poslova večeras je najavio još rigoroznije mjere zbog epidemije koronavirusa u RH.

Od danas je zabranjen rad svim tržnicama, a sutra se građanima zabranjuje napuštanje mjesta prebivališta.

"Zatvaraju se sve tržnice i objekti u sklopu njih. I zbog loše organizacije i zbog nepoštivanja naših mjera. To je već sada na snazi, a od jutra će biti zabranjeno napustiti mjesto prebivališta. Nema više putovanja iz grada u grad", rekao je Božinović za RTL.

"Definitivno je koronavirus problem broj jedan, danas smo mi morali 2500 ljudi angažirati na drugoj zadaći, ali to pokazuje znanje, jačinu i fleksibilnost ovih sustava", rekao je Božinović komentirajući snažan potres u Zagrebu.

Iako se zadnjih dana svima govori da ostanu doma, danas su svi građani istrčali van.

"To je refleksna reakcija kad je potres. Ali moj je ukupni dojam da su Zagrepčani konačno shvatili da trebaju ostati doma, puno ih je manje vani nego prošlih danas", kazao je Božinović.